د پولیو پنځمه پېښه د کندهار په شاه ولیکوټ کې ثبت شوه
د پوليو له دې پېښي سره په ټول افغانستان کي د نوي میلادي کال د پيل راهیسی د ګوزڼ د پېښو شمېر پنځو ته ورسید.
د عامې روغتیا وزارت د کتلوي معافیت د افهام او تفهم د برخې مسئول ډاکټر میوند امریکا غږ آشنا راډیو ته وویل، چې د پولیو دغه پېښه د کندهار ولایت د شاه ولیکوټ ولسوالۍ په مرغندر سیمه کې را مینځته شوې ده. هغه وویل، چې پولیو وهلې یوه دولس میاشتنۍ ماشومه ده چې د واکسین د کمپاین پر مهال واکسین هیڅ واکسین اخیستی نه دی ځکه کورنۍ یې له واکسین سره مخالفت کولو. د افهام او تفهم د برخې مسئول زیاتوي، چې د روان کال د اپریل په څلورمه نیټه د دغې ماشومې انجلې په بدن کې پولیو ویروس نښې و لیدل شوې او تر لابراتواري معایناتو وروسته د مې میاشتې په ۵ نیټه معلومه شوه چې دا ماشومه ګوزڼ وهلې ده. د کندهار ولایت د یو شمېر ولسوالیو په ځینو برخو کې د امنیتي ستونزو له امله د پولیو واکسین کمپاین نه عملي کیږي او څارونکي ټیمونه هم هغو سیمو تللی نه شي. د پولیو واکسین د تېر کمپاین پر مهال دولت وسله والو مخالفینو د کندهار ولایت په ریګستان او شورابک ولسوالیو کې د واکسین ټیمونه ته اجازه ورنه کړه چې ماشومانو د پولیو واکسین تطبیق کړي. ډاکټر میوند وویل، په شاه ولیکوټ ولسوالۍ کې د امینتي ستونزو له امله د پولیو په پرورګرام کیفي او نظارتي ستونزې موجودی دي. میوند وویل " په شاه ولیکوټ کې واکسین کمپاینونه تر سره کیږي خو کیفیت یې ډیر ضعیف دی، ځکه هلته ښه ارزونه او څارنه نلرو، د امنیتي ستونزو له امله د نظارت د برخې کارکونکي هغو سیموته تللی نه شي، نو له همدې امله د پولیو واکسین د کمپاینونو کیفیت په دغو ولسوالیو ډیر زیات ټیټ دی." د تېر میلادي کال په ډسمبر میاشت کې هم یو هلک ماشوم په شاه ولیکوټ ولسوالۍ کې په پولیو اخته شوی و. د روان میلادي د پیل راهیسې د پولیو یوه مثبته پېښه په هلمند، درې پېښې په کونړ او پنځمه مثبته پېښه په کندهار کې رامینځته شوې ده. په افغانستان کې د پولیو پنځمه مثبته پېښه په داسې حال کې را مینځته کیږي چې د ثور په شپږمه د واکسین د نړیوالۍ اونۍ د لمانځلو پر مهال د عامې روغتیا وزارت ویلی و، چې په ټولو افغانستان کې به د واکسیناسیون په هکله خلکو ته عامه پوهاوی ورکوي.